**Vstupenka do praktického života**

Blíži sa koniec školského roka a s ním dva mesiace vytúžených prázdnin. Pre niektorých sú to dva mesiace oddychu, pre iných možnosť prázdninového brigádovania či praxovania. Príležitosť k ďalšiemu zdokonaleniu a rozšíreniu zručností dostanú aj študenti holíčskej SOŠ J. Čabelku, odboru tlačiar na polygrafických strojoch. Ponúka im ju firma Silgan vo svojej prevádzke v Novom Meste nad Váhom, kde druháci a tretiaci formou týždenných pobytov získavali potrebné vedomosti počas práve sa končiacej celoročnej praxe. Príprava pre prípadné budúce pracovné uplatnenie na úkor voľného prázdninového času im však prinesie tiež príležitosť zarobiť zaslúžené peniažky. Naviac, firma ponúka holíčskym študentom, ktorí úspešne ukončia školu, zamestnať sa v prevádzke v Novom Meste n./Váhom prípadne v niektorej z 15 dcérskych spoločností, napríklad v Rakúsku, Nemecku či Poľsku. Úspešne rozbehnutá spolupráca by mala pokračovať. V budúcom školskom roku firma Silgan prijme na prax študentov 3. a 4. ročníka SOŠ J. Čabelku, odboru tlačiar a operátor tlače. Pomyselnú vstupenku do praktického života tak budú môcť získať u renomovanej spoločnosti s dlhoročným pôsobením v oblasti výroby jemných plechových obalov pre potravinársky a chemický priemysel. „Táto spolupráca strednej školy a firmy je na Slovensku skôr raritou. Absentuje koncepcia spolupráce a výchovy študentov stredných škôl pre prax. Na trhu dnes prakticky neexistuje odbor tlačiar – polygraf. V našej firme sú títo zamestnanci špecialistami. Pracujú s farbami, riešia potlače, grafiku. Je to každodenná práca pri tlačiarenskom stroji. Preto je aj v našom záujme, aby spolupráca pokračovala ďalej,“ uviedol jeden z predstaviteľov firmy Silgan Metal Packaging Branislav Mlčúch.

**Text a foto L.Novák**

**FOTO: č. študenti v Silgane**

Pod foto text:

Praxujúci študenti 3. ročníka odb. tlačiar na polygr. strojoch s majstrom odborného výcviku Jozefom Dojčákom.